पुलिस अधिकारी ने व्यक्ति की गर्दन पर रखा घुटना, पेनसिल्वेनिया में विरोध प्रदर्शन
एलेनटाउन (अमेरिका): पेनसिल्वेनिया में एक अस्पताल के बाहर एक पुलिस अधिकारी का एक व्यक्ति की गर्दन पर घुटना रखकर उसे काबू करने की कोशिश करने का वीडियो सोशल मीडिया पर सामने आने के बाद प्रदर्शनकारियों ने पुलिस की बर्बरता पर गुस्सा जाहिर किया और इस मामले में जिम्मेदारी तय किए जाने की मांग की।
एलेनटाउन की पुलिस ने इस संबंध में एक लंबा वीडियो जारी किया है, जिसमें अधिकारी को व्यक्ति को काबू करने के लिए अपना घुटना उसके सिर और गर्दन पर दो बार रखते हुए दिखाया गया है। यह घटना अस्पताल के आपात प्रवेश द्वार से कुछ कदम की दूरी पर हुई।
पुलिस ने सोमवार देर रात जारी बयान में बताया कि ऐसा प्रतीत होता है कि ‘‘व्यक्ति किसी चिकित्सकीय या मानसिक स्वास्थ्य संबंधी समस्या से जूझ रहा था या फिर वह मादक पदार्थ और शराब के नशे में था।’’
कार्यकर्ताओं का कहना है कि पुलिस अधिकारी ने व्यक्ति को काबू करने के लिए उसके सिर और गर्दन पर घुटना रखकर पुलिस की ऐसा नहीं करने की नीति का उल्लंघन किया।
पेनसिल्वेनिया में अमेरिकी असैन्य स्वतंत्रता संघ ने इसे बल का गैरकानूनी इस्तेमाल बताया है।
सैंकड़ों लोगों ने सोमवार रात एलेनटाउन के कारोबारी क्षेत्र में मार्च निकाला और अधिकारी को बर्खास्त किए जाने और पुलिस को दी जाने वाली राशि को शिक्षा, मानसिक स्वास्थ्य और अन्य सामाजिक सेवाओं पर खर्च करने की मांग की।
अधिकारों की पैरोकारी करने वाले एक समूह ‘मेक द रोड पेनसिल्वेनिया’ के मेगन लरेना ने कहा, ‘‘इन पुलिस अधिकारियों को उसे काबू में नहीं करना चाहिए था बल्कि उसे मदद की जरूरत थी।’’
इस संबंध में पुलिस ने आंतरिक जांच शुरू की है। कुछ सप्ताह पहले मिनियापोलिस में एक काले व्यक्ति जॉर्ज फ्लॉइड की गर्दन पर श्वेत पुलिसकर्मी ने कई मिनट तक घुटने रखे थे, जिसके बाद उसकी मौत हो गई थी। इस घटना के बाद दुनिया भर में व्यापक प्रदर्शन हुए थे।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva